Geloofslewe | Wie het God gemaak?
Waarom kry mens déjà vu? Het dit iets met die Here te doen?
" Déjà vu " is die gevoel wat mens kry dat jy iets al voorheen beleef het, of dat jy al voorheen op die plek was waar jy nou is, al is dit die eerste keer wat jy daar kom. Gewoonlik weet jy dit kan nie so wees nie, maar dit voel tog so. Wetenskaplikes verstaan nie regtig presies hoe dit werk of waarom dit gebeur nie, omdat dit so moeilik is om te bestudeer. Die rede is dat dit so 'n onvoorspelbare gebeurtenis is, so die wetenskaplikes kan nie kyk wat in jou brein gebeur wanneer dit gebeur nie want hulle weet nie wanneer dit gaan gebeur nie! Daar is 'n sekere tipe epilepsie wat geassosiëer word met déjà vu. Mense wat daaraan ly kry gewoonlik 'n sterk déjà vu gevoel net voordat hulle 'n aanval kry, en kry dus meer dikwels déjà vu as meeste ander mense. Dit laat wetenskaplikes dink dat dit 'n spesifieke area van die brein (die temporale lob) is wat déjà vu veroorsaak, en dat dit amper soos 'n vorm van 'n kortsluiting in die brein (amper soos epilepsie) is. Ek het vir 'n tyd lank aan so 'n tipe epilepsie gely. My ervaring daarvan was verseker nie dat dit iets met die Here te doen gehad het nie, dit was om die waarheid te sê 'n baie onaangename ervaring.
Dit is natuurlik nie onmoontlik dat die Here so 'n gevoel kan gebruik om 'n mens byvoorbeeld aan iets te herinner nie. Ek dink 'n goeie metode om te volg, soos met enige ander tyd wat jy wonder of dit dalk die Here is wat met jou praat, is om wat jy ookal dink jy hoor of ervaar te toets aan die Bybel, daaroor te bid, en ook met ander Christene wat jy respekteer daaroor te gesels.